Jaguares laat Kiwi’s skrik ná rustyd | Netwerk24
Die Highlanders se losvoorspeler Liam Squire se kans om vanjaar by die Wêreldbekertoernooi in aksie te wees, raak by die dag skraler.
Liam Squire. Foto: Getty Images
Squire moes hom Saterdag op die nippertjie aan die Highlanders se span onttrek wat die Jaguares in Dunedin met 32-27 in hul Superrugby-kragmeting geklop het.
Dit sou Squire, wat op die plaasvervangersbank diens moes doen, se eerste wedstryd sedert November gewees het. Hy het las gehad van knie- en heupbeserings, berig newshub.co.nz.
Die Highlanders se afrigter, Aaron Mauger, het aan stuff.co.nz gesê dat Squire hom weens persoonlike probleme aan die span onttrek het en nie saam met die span na Suid-Afrika sal reis wat later vandeesmaand teen die Leeus en Stormers te staan kom nie.
Ten spyte van Squire se afwesigheid, het die Highlanders vier drieë gedruk en genoeg gedoen om ’n oorwinning te beklink, sodat die span hom in die vyfde plek op die gesamentlike puntelys kan bevind.
Die Argentyne, wat teen rustyd met 13-26 agter was, het teen die einde verwoed teruggeveg, maar kon nie die wedstryd beklink nie.
Die Highlanders kom volgende Saterdag teen die Leeus in Johannesburg te staan.
* Vrydag het die Rebels hul buurman, die Reds, met 30-24 in Melbourne geklop, terwyl die Hurricanes die Blues met 22-12 in Auckland geklop het.
Beauden Barrett, losskakel van die Hurricanes, en een van sy span se uitblinkers, was agterna vol lof vir die spel van sy spanmaat, die flank Ardie Savea.
“Hy is tans ongelooflik en vanuit ’n Hurricanes-oogpunt kan hy hopelik dié spelpeil voortsit,” het Barrett gesê.
Highlanders 32 (26): Drieë: James Lentjes, Matt Faddes, Sio Tomkinson, Liam Coltman. Doelskoppe: Josh Ioane (3). Strafdoele: Josh Ioane (2).
Jaguares 27 (13): Drieë: Matias Moroni, Marcos Kremer, Ramiro Moyano. Doelskoppe: Joaquín Díaz Bonilla (3). Strafdoele: Bonilla (2).
Meer oor: Highlanders | Liam Squire | Superrugby | Jaguares